นายกรัฐมนตรี นำคณะรัฐมนตรี ลงพื้นที่จังหวัดเชียงใหม่-ลำปาง ติดตามการแก้ปัญหาหมอกควัน ไฟป่า และส่งเสริมการท่องเที่ยวเมืองรอง
นายกรัฐมนตรี นำคณะรัฐมนตรี ลงพื้นที่จังหวัดเชียงใหม่-ลำปาง ประชุม ครม.สัญจรนัดแรกของปี 2562 พร้อมติดตามการแก้ปัญหาหมอกควัน ไฟป่า และส่งเสริมการท่องเที่ยวเมืองรองพลเอก ประยุทธ์ จันทร์โอชา นายกรัฐมนตรี มีกำหนดการตรวจราชการและประชุมคณะรัฐมนตรีอย่างเป็นทางการนอกสถานที่ ในพื้นที่จังหวัดเชียงใหม่และจังหวัดลำปาง ระหว่างวันที่ 14 - 15 มกราคม 2562 โดยมีกำหนดการสักการะพระธาตุศรีจอมทองวรวิหาร อำเภอจอมทอง จังหวัดเชียงใหม่ และพบปะประชาชนที่โรงเรียนราชประชานุเคราะห์ อำเภอแม่แจ่ม จังหวัดเชียงใหม่ รวมทั้งเยี่ยมชมผลงานการดำเนินงานตามนโยบายรัฐบาลเรื่องการบูรณาการแก้ปัญหาหมอกควันและไฟป่าอย่างยั่งยืนและครบวงจร ด้วยกลไกประชารัฐ การจัดการทรัพยากรธรรมชาติและสิ่งแวดล้อม การจัดการที่ดิน การลดการปลูกพืชเศรษฐกิจเชิงเดี่ยว การพัฒนาส่งเสริมอาชีพ การป้องกันรักษาป่า รวมทั้งเป็นสักขีพยานในโอกาสมอบหนังสือแสดงสิทธิโครงการป่าชุมชนให้แก่ผู้แทนชุมชน มอบสมุดประจำตัวผู้ที่ได้รับการจัดที่ดินทำกินให้ชุมชนตามนโยบายรัฐบาลในลักษณะแปลงรวมให้แก่ประชาชน จากนั้นเดินทางไปยังโครงการธรรมชาติปลอดภัยบ้านแม่ปาน อำเภอแม่แจ่ม เยี่ยมชมโครงการธรรมชาติปลอดภัย ศูนย์การเรียนรู้ด้านการเกษตร ซึ่งใช้ระบบเกษตรผสมผสานตามศาสตร์พระราชาลดการปลูกพืชเศรษฐกิจเชิงเดี่ยวขณะที่ภารกิจจังหวัดลำปาง นายกรัฐมนตรีจะพบปะประชาชน ณ ลานตลาดชุมชนบ้านหลุก อำเภอแม่ทะ จังหวัดลำปาง รวมทั้งเป็นสักขีพยานการมอบหนังสืออนุญาตให้ทำประโยชน์หรือที่อยู่อาศัยในเขตป่าสงวนแห่งชาติ มอบหนังสือป่าชุมชน จากนั้นเปิดศูนย์แสดงและจำหน่ายผลิตภัณฑ์ไม้แกะสลักและเยี่ยมชมสตรีทอาร์ต( Street Art) บริเวณริมแม่น้ำวัง เพื่อร่วมส่งเสริมการท่องเที่ยวเมืองรอง สำหรับวันที่ 15 มกราคม 2562 จะมีการประชุมคณะรัฐมนตรีอย่างเป็นทางการนอกสถานที่ครั้งแรกของปี 2562 ณ อาคารบริการวิชาการ มหาวิทยาลัยราชภัฏลำปาง โดยก่อนการประชุม นายกรัฐมนตรีจะพบปะนักเรียนนักศึกษาและเยี่ยมชมนิทรรศการการส่งเสริมการเรียนรู้และพัฒนาการเด็กเยาวชนจังหวัดลำปาง รวมถึงเป็นประธานการประชุมการพัฒนาเศรษฐกิจและสังคมกลุ่มจังหวัดภาคเหนือตอนบน และจะเดินทางไปยังโรงเรียนอนุบาลแม่เมาะ เพื่อเยี่ยมชมการเรียนการสอนของโรงเรียนซึ่งได้รับคัดเลือกในโครงการ 1 ตำบล 1 โรงเรียนคุณภาพ ก่อนไปสักการะพระธาตุลำปางหลวงและพระบรมราชานุสาวรีย์สมเด็จพระนเรศวรมหาราช และเดินทางกลับกรุงเทพมหานคร